18-jarige vas nadat 2 familielede aangeval is | Netwerk24
18-jarige vas nadat 2 familielede aangeval is
Deur Jana Marx 10 Januarie 2020 15:45
Die polisie het 'n 18-jarige man vasgetrek nadat hy en 'n vriendin na bewering twee van sy nabye familielede in Centurion aangeval het.
Die egpaar is Donderdagaand in Avianlaan in Pierre van Ryneveld met messe aangeval, het brig. Mathapelo Peters, 'n polisiewoordvoerder in Gauteng, gesê.
Inligting dat 'n gholfstok ook in die aanval gebruik is, is nog onbevestig. Die polisie ondersoek 'n saak van poging tot moord.
Polisie trek die 18-jarige man weens 'n aanval op twee van sy familielede vas. Foto: Verskaf
Die Netcare 911-nooddiens was Vrydag om 01:42 op die toneel, waar hulle die egpaar met veelvuldige steekwonde en ander beserings weens die aanranding aangetref het.
Volgens die nooddiens was die vroulike slagoffer in 'n kritieke toestand, terwyl die man se beserings minder ernstig is.
Paramedici het hulle gestabiliseer en die vrou is met 'n noodhelikopter na 'n spesialishospitaal gehaas.
Peters sê die twee verdagtes het in die manlike slagoffer se voertuig gevlug. Die verlate voertuig is 'n paar uur later in die Tembisa-nedersetting aan die Oos-Rand opgespoor.
Die 18-jarige is in Aliwal-Noord in die Oos-Kaap vasgetrek. Die vrou is nog nie in hegtenis geneem nie.
Die polisie vra dat mense met inligting wat met die ondersoek kan help, Stop Misdaad op 08600 10111 skakel.
Netcare 911-nooddiens op die toneel waar 'n 18-jarige en sy vriendin twee familielede glo met messe gesteek het. Foto: Verskaf